So eet ons in Pole | SARIE
FOTO: verskaf	10 Julie 2015
So eet ons in Pole	deur Phyllis Green
Hulle woon in Poznań, Pole, waar Fanie ’n professor aan die universiteit is en Antoinette tuisbly en haar besig hou met lees, kwilte maak en stap. Lees in die Augustus 2015 uitgawe van SARIE meer oor hul lewens daar.
In die wintermaande eet die Pole graag sop waarvan ’n wonderlike beetsop (barszcz) die algemeenste is. So ook suurkoolsop (źureck) gemaak van suurkool met verskillende worse daarby ingesny en net voor opdiening kom daar ’n halwe gekookte eier in. Hierby word natuurlik volop vars brood, altyd sonder botter, bedien.
Nog ’n tipiese gereg is koolblare waarin rys en vleis gerol en gaargemaak word (goląbki). Verder maak hulle ook ’n aartappelpannekoek (placki) wat net so bedien word of dit word ook met suurroom of met goulash (gulasz) bedien.
Vir nagereg is daar baie soorte kaaskoek (sernik) en appeltert (szarlotka), beide Pole se nasionale disse, en pannekoeke (naleśniki) gevul met verskeie soet vulsels. Die Pole se kaaskoek en appeltert sal maar sleg vaar by die kerkbasaar in Suid-Afrika!
Suiker word vervaardig uit beet en is nie heeltemal so soet soos ons s’n nie. Hulle bak goeie brood en voer daagliks uit na die omliggende lande. Die verskeidenheid is groot en is ’n fees om te eet. ’n Baie interessante verskynsel is dat die 38 miljoen inwoners daagliks 19 miljoen piesangs eet. Miskien is dit omdat hulle glad nie piesangs geken het tot die 1990’s nie.